Grand Estas
Grand Estas (pranc. Grand Est, alemanų vok. Grossa Oschta, liuks. Grouss Osten, 'Didieji Rytai') – administracinis regionas šiaurės rytų Prancūzijoje. Įkurtas 2016 m. sujungus Elzaso, Šampanės-Ardėnų ir Lotaringijos regionus. Regionas tuomet, pagal 2014 m. Prancūzijos parlamento priimtą regionų pertvarkos reformą, gavo laikiną Elzaso-Šampanės-Ardėnų-Lotaringijos pavadinimą (pranc. Alsace-Champagne-Ardenne-Lorraine, ACAL). Regionas yra išsidėstęs trijų upių baseinuose (Senos, Maso ir Reino) ir užima 57 433 km² plotą (penktas pagal dydį Prancūzijoje); apima dvi kalnų grandines (Vogėzus ir Ardėnus). Regionas ribojasi su Belgija, Liuksemburgu, Vokietija ir Šveicarija. 2017 m. jame gyveno 5 549 586 gyventojai. Prefektūra ir didžiausias miestas yra Strasbūras.